
DE  CARCINOMATE  RECTI. 


Be  Pathogenesi  et  Aetiologia. 

Carcinoma,  quod  in  ventriculo  saepissime  invenitur,  in 
tractu  intestinali  rarius  exoritur  ejusque  in  variis  partibus 
varia  frequentia  existit.  Rarissime  carcinomatibus  intestinum 
tenue  aiticitur,  multo  saepius  crassum,  in  quo  creberrime 
caecum,  S  romanum,  praecipue  vero  rectum  sedes  ejus  est. 
Inter  XXXI  carcinomatis  intestini  casus  a  Lebert  collectos 
XXVI  ad  intestinum  crassum  pertinebant,  quorum  VIII  ad 
rectum.  Variae  frequentiae  causam  nobis  requirentibus  ma¬ 
ximi  momenti  videtur,  quod  Begin  de  hac  re  explicuit  (Me- 
moires  sur  le  maladies  de  Fanus  et  du  rectum):  „Constat,  et 
id  quidem  gravissimum  est,  quod  ex  omnibus  canalis  ingui¬ 
nalis  partibus  eae  saepissime  morbis  corripiuntur  maximeque 
degenerantur,  quae  formatione  angustiarum  aut  alia  ratione 
progressum  contentorum  impediunt.  Omnes  hi  loci  frequen- 
tiora  vasa,  amplius  formatas  glandulas,  majorem  sensibilitatem, 
omnino  structuram  magis  complicatam  praebent.  Confinientes 
circuitum  processuum  quorundam  chemicorum  insultibus  me¬ 
chanicis  magis  exponuntur,  quam  ceterae  canalis  intestinalis 
partes.  Quae  cacumina,  ut  ita  dicam,  pathologica  intestini 
sunt  isthmus  faucium,  summa  finis  oesophagi,  cardia,  pylorus, 
loca  valvulam  Bauhini  circumjacentia,  denique  inferior  pars 

recti  et  anus.  His  locis  creberrime  inflammationes  aut  acu¬ 
tae  aut  chronicae  contrahuntur,  praecipue  vero  degeneratio¬ 
nes  formantur.  Maxime  huic  formationi  opportunae  sunt 
conditiones  recti,  ubi  duplex  annulus  musculosus  materiis  ex¬ 
cedentibus  magnum  impedimentum  praebet,  quo  una  quaque 
delaecatione  mechanica  quaedam  irritatio  tunicae  mucosae  ef¬ 
ficitur,  quae  hoc  loco  glandulis  mucosis,  arteriis  nec  non  ve¬ 
nis  plexuum  lorma  extensis  abundat.  Conturbationes  circu¬ 
lationis  sanguinis  non  solum  mox  cessante  majore  impletione 
tractus  intestinalis  efficiuntur,  sed  etiam  processibus  physiolo¬ 
gicis  et  pathologicis,  qui  in  vicinis  genitalibus  fiunt.  Denique 
omnis  gravior  impetus  musculorum,  omnis  contentio  vocis, 
omnis  tussis  directe  influit  in  circulationem  sanguinis  in 
recto. “  — 

Carcinoma  recti,  quod  nunc  amplius  contemplaturi  tra- 
ctaturique  sumus,  aut  morbum  primimarium  repraesentat,  aut, 
morbus  secundarius,  ad  aegrotationes  carcinomatosas  aliorum 
organorum  accedit,  aut  e  vicinis  organis  in  rectum  propaga¬ 
tur,  Aetiologia  carcinomatis  recti  non  minus  obscura  est, 
quam  cujusque  carcinomatis.  Praeter  ea,  quae  jam  supra  de 
causis  degenerationum  recti  disseruimus,  pauca  in  hac  re 
commemoratione  digna  videntur,  Notandum  esse  puto,  quod 
nonnulli  homines  faeces  ex  consuetudine  diutius  in  recto  re¬ 
tinent,  qua  re  fortasse  hyperaemia  chronica  exoritur.  Saepe 
purgantibus  drasticis  aut  medicamentis  causticis  hoc  loco  ap¬ 
plicatis  culpa  attribuitur.  Quae  omnia  an  jure  accusentur, 
valde  dubium  videtur.  Id  quoque,  quod  multi  affirmant,  af¬ 
fectiones  syphiliticas  recti  in  carcinomatosas  transiisse,  ex  er¬ 
roribus  in  diagnosi  pendere  verisimile  est.  —  Ceterum  illo 
morbo  homines  cujusque  vitae  conditionis  patiuntur.  Utrum, 
quod  attinet  ad  sexum,  feminae  an  viri  carcinomate  crebrius 
afficiantur,  non  satis  constat.  Si  vero,  quod  nonnulli  con- 


tendunt,  in  feminis  saepius  invenitur  hic  morbus,  interpreta- 
tio  hujus  rei  e  magno  numero  casuum  promenda  videtur,  in 
quibus  carcinoma  uteri,  de  facto  haud  rarum,  in  rectum  pro¬ 
pagatum  erat.  Hereditate  transferri  carcinoma,  non  est  pro¬ 
batum.  Quoad  aetatem  certum  est,  homines  aetate  provectio¬ 
res,  annis  XXXX  — LX  natos,  multo  saepius,  ut  omni  carci- 
\  nomate,  ita  recti  laborare.  Mayor  vero  unum  casum  in  puero 
duodecim  anuorum  animadvertit. 


De  anatomica  pathologica. 


Repertum  anatomicum  in  carcinomate  recti  variissimum 
£  esse  potest  pro  genere  carcinomatis,  sede  ac  propagatione, 
l  diuturnitate,  prout  alia  organa  affectionis  participia  sunt. 

Quod  ad  diversa  genera  carcinomatis  recti  attinet,  Scirrhus, 
I  fungus  medullaris,  carcinoma  gelatiniforme,  epitheliale,  atque, 
|  quamquam  rarissimis  casibus  melanosis  observata  sunt  Tres 
(  priores  formae  crebro  conjunctae  inveniuntur,  ita  ut  primum 
I  depositum  scirrhosum  esset,  deinde  in  gelatiniforme  ac  ere- 
<  berrime  post  factam  exulcerationem  in  fungum  medullarem 
transiret.  Ut  recte  dijudicare  possimus,  quales  diversitates 
pro  sede  ac  propagatione  affectionis  carcinomatosae  appareant, 
distinguendum  nobis  est  carcinoma  primarium  a  secundario. 
I  Priore  casu  agitur  de  degeneratione,  quae  sua  sponte  in  tu- 
li  nicis  intestini  exorsa  praecipue  a  textibus  cellulosis  submu- 

H  _  \  '  \  • 

>  cosis  et  ab  ipsa  membrana  mucosa  proficiscitur  et  sedem 
i'  primitivam  aut  inter  mucosam  et  muscularem  tunicam  aut 
I  inter  muscularem  et  integumentum  peritoneale  habet.  Car- 

i  cinoma  recti  secundarium  vero  e  vicinis  organis  in  rectum 

ii  progreditur.  Atque  hic  praecipue  in  feminis  uterus  et  ova- 
{ ria,  tunc  vicinae  glandulae  lymphaticae,  peritoneum,  hepar, 
i  vesica  urinaria,  denique  altiores  partes  intestini  aut  crassi 
i  aut  tenuis  momenti  sunt.  Quae  propagatio  aliter  fieri  nequit, 

nisi  conglutinatio  quaedam  ejus  organi,  a  quo  prosiciscitur 
degeneratio,  cum  recto  praeivit,  quam  saepissime  inflamma¬ 
tione  chronica  partium  carcinoma  circumjacentium  proferri 
videbimus. 

Carcinoma  primarium  recti  eo  loco  sedem  primitivam 
habere  solet,  quo  rectum  in  flexuram  sigmoideam  transit, 
4 — 5"  super  anum.  Sed  jam  brevi  tempore  post  factam 
eruptionem  permutationes  locales  observantur.  Affecta  pars 
intestini  suo  onere  atque  materiis  faecalibus  insuper  accumu¬ 
latis  depressa  in  pelvim  usque  eo  delabitur,  ut  digito  per 
anum  exploranti  aditns  ad  eam  detur.  Illa  pars  intestini 
initio  libere  mobilis,  paullo  post,  ut  ubique,  concretionibus 
cum  partibus  adjacentibus  coalescit,  quo  fit,  ut  in  hoc  pro¬ 
fundiore  situ  affixa  permaneat.  —  Secundarii  in  rectum 
aliunde  translati  carcinomatis  sedes  plane  multo  minus  certa 
est;  imo  organi,  unde  propagatur,  situm  sequitur. 

Degeneratio  principio  in  carcinomate  primario  speciem 
diffusae  infiltrationis  in  textu  submucoso  referre  solet,  quae 
forma  annuli  intestinum  circumdat.  Postea  partes  infiltratae 
inaequaliter  crescentes  tuberosae  fiunt  et  facta  exulceratione, 
crebro,  ut  jam  supra  dictum  est,  loco  primitivae  formae 
scirrhosae  medullarem  invenimus.  In  omnibus  fere  casibus 
carcinoma  primarium  in  ea  re  a  secundario  discrepare,  obser¬ 
vatum  est,  ut  sub  formam  annuti  secundum  transversum  dia¬ 
metrum  intestini  progredi  eoque  stricturas  orbiciculares  effi¬ 
cere  tenderet,  quae  in  explicandis  symptomatibus  magni  mo¬ 
menti  sunt.  Contrario  carcinoma  secundarium  paene  semper 
unilateralem  sedem  habere,  facile  est  intellectu ;  quamquam 
hic  quoque  interdum  symptomata  stricturae  accidunt,  quod 
cohaesiosiones  cum  vicinis  partibus  factae  situs  perversos 
atque  inflexiones  mirabiles  fingunt,  quae  eodem  modo  atque 
strictura  orbicularis  transitum  contentorum  praecludere  pos- 

sunt.  Multo  rarius  vero  in  hoc  unilaterali  carcinomate  an- 
I  gustiae  ad  tantum  gradum  coarctationis,  quam  in  annulari 
progrediuntur.  Creberrime  intestini  paries  uegrotanti  contra¬ 
ria  dilatatur;  praeterea  partes  textus  degenerati  in  lumen  in¬ 
testini  imminentes  absolvuntur  et  materiis  faecalibus  abdu¬ 
cuntur,  quo  major  amplitudo  intestini  efficitur. 

A  loco  primum  affecto  carcinoma  sive  primarium 
sive  secundarium  celerius  tardius  intra  et  extra  se  diffun¬ 
dit.  Tardius  propagatio  fit  formae  scirrhosae ,  rapidis¬ 
sime  medullaris.  Intra  intestinum  initio  tunica  mucosa  cum 
ineoplasmate  subjacente  conglutinatur,  deinde  emollitur,  in 
fuscam  pultem  dissolvitur,  denique  dejicitur,  ita  ut  superficies 
carcinomatosa  pateat.  Nunc  sanicute  carcinomate  fit,  ut  ir¬ 
regulare,  initio  planum  deinde  profundius  immergens  ulcus, 
sinuosum,  duris  callosis  marginibus  circumdatum  inveniamus. 
Tunica  muscularis  plurimum  latissimam  et  amplissimam  hyper- 

j 

;  trophiam  praebet.  Dejecta  mucosa,  qnum  antea  dura  infiltra- 
itio  scirrhosa  aderat,  transitus  ille  saepius  jam  commemoratus 

Iin  formam  fungi  medullaris  evenit:  molles,  facile  sanguinem 
fundentes  excrescendae  e  solo  ulceris  in  lumen  intestini  luxu¬ 
riantur,  in  medio  in  fuscas  materias  villosas  dissolvuntur, 
jfdum  in  peripheria  progrediuntur;  materiae  mortuae  progressu 
contentorum  intestini  avelluntur  et  abducuntur.  Ex  neoplas¬ 
matibus  crebro  succum  lactiformem  carcinomati  proprium 
exprimere  possumus,  qui  sub  microscopio  diversas  formas 
cellularum  carcinomatis  ostendit. 

Simul  degeneratio  in  externum  progreditur:  tunica  se¬ 
rosa  peritoniddem  partialem  patitur,  infiltratur  et  obscuratur, 
cum  vicinis  partibus  concrescit,  duris  depositis  obtegitur;  et 
hic  quoque  tumores  carcinomatosi  formantur,  qui  aeque  atque 
interni  exulcerantur. 

Partes  intestini  non  multum  supra  aut  infra  affectam 

sitae  usitatissime  in  stadio  inflammationis  chronicae  inveniun¬ 
tur,  tunica  mucosa  emollita,  turgida,  plus  minusve  rubrefacta. 
Maximi  momenti  in  his  partibus  permutationes  existunt,  quum 
et  tunica  musculari  valde  hypertrophica  et  materiis  carcino- 
matosis  luxuriantibus  strictura  intestini  formatur;  necessario 
tum  gravissimae  mutationes  luminis  et  nutritionis  recti  se¬ 
quuntur.  Quod  eodem  modo  fit,  si  in  carcinomate  unilate¬ 
rali  inflexio  canalis  intestinalis  accidit;  hic  quoqne  angustiae 
materiis  luxuriantibus  ita  adaugeri  possunt,  ut  trajectus  con¬ 
tentorum  gravissime  impediatur.  Tum  insuper  stricturam 
materiae  faecales  accumulantur:  sequitur,  ut  haec  pars  in¬ 
testini  dilatetur  et  amplificetur ;  quum  vero  canalis  magis  ma¬ 
gisque  omnibus  viribus  materias  proterre  nitatur,  ad  diluta- 
tionem  hypertrophia  tunicarum  accedit.  Prae  ceteris  tunica 
muscularis  valde  adaucta  apparet,  quae  initio  magnum  incre¬ 
mentum  elementorum  patitur;  postea  vero  impedimentum 
continuo  magis  adauctum  postremo  vigores  tunicae  muscu¬ 
laris  excedit,  quae  nunc  quamvis  hypertrophica  in  actione  lan¬ 
guescit  et  accedente  statu  paralytico  plus  stagnationem  adau¬ 
get,  quam  impedit  eam  (Rokitansky,  Pathol.  Anat  ).  —  Con¬ 
trariam  permutationem  infra  stricturam  invenimus.  Per  hauc 
intestini  partem  jam  paucissimae  materiae  faecales  pergre- 
diuntur,  ita  ut  functionibus  paene  careat;  sequitur,  ut  ubi¬ 
que,  coarctatio  et  atrophia  hujus  partis.  —  Nisi  angustiae 
materiis  dissolutis,  avulsis,  abductis  ad  tempus  tolluntur,  quod 
praesertim  in  unilaterali  affectione  saepius  fieri  solet,  perfo¬ 
rationes,  enteritis  et  peritonitis  acuta  exitum  letalem  ducen¬ 
tes  gignuntur.  — 

Reliquum  est,  ut  degenerationes  secundarias  organorum 
vicinorum  aut  magis  remotorum  breviter  perlustremus.  Sunt 
autem  hae  degenerationes  aut  cohaerentes  cum  processu  in 
recto  aut  seperatae  sua  sponte  gignuntur.  Priore  casu,  ut  jam 

diximus,  initio  conglutinatio  fit  peritonitide  partiali,  quam 
postea  deposita  carcinomatosa  sequuntur,  quae  tacta  exulce¬ 
ratione  communicationes  recti  cum  diversis  organis  gignere 
possunt.  Inveniuntur  ad  haesiones  recti  ad  os  sacrum,  ute¬ 


rum,  ovaria,  vesicam  urinariam,  prostatam,  textum  cellulosum 
pelvis.  Communicationes  vero  post  factam  exulcerationem  et 
dissolutionem  materiarum  carcinomatis  observatae  sunt  cum 
I  altioribus  partibus  intestini,  cum  vesica  urinaria,  utero,  va- 
gina.  —  Sua  sponte  degenerationes  carcinomatosae,  ut  ubi¬ 
que  in  illo  morbo,  gignuntur  in  vasibus  glandulisque  lympha¬ 
ticis  mesenterii  et  pelvis;  uno  casu  Lebert  glandulas  ingui¬ 


nales  gravissime  degeneratas  observavit.  Notandum  est,  exitu 
in  pyaemiam  facto  processus  puriformes  plurimum  in  pulmo¬ 
nibus  et  pleura,  rarius  in  splene  et  hepate  inveniri  posse. 


De  symptomatibus, 


Prima  symptomata,  quae  gignens  carcinoma  recti  efficere 
solet,  tam  obscura  sunt,  ut  fere  semper  ab  irregulari  circu¬ 
latione  sanguinis  in  recto,  plurimum  a  malis  haemorhoidalibus 
deducantur  atque  hoc  tempore  vera  diagnosis  rarissime  sta¬ 
tuatur.  Haec  prima  symptomata  plurimis  casibus  dolores 

I 

sunt  et  irregularitates  defaecationis.  Dolores  neque  eodem  modo 
neque  eodem  tempore  exsistunt;  interdum  diu  deficiunt,  aliis 
casibus  ab  initio  gravissima  acerbitate  adsunt.  Sedes  eorum 
praecipue  in  osse  sacro  est,  a  quo  in  abdomen,  in  regiones 
iliacas,  in  plexum  ischiadicum,  genitalia  diverguntur.  Crebro 
aegroti  nihil  aliud  nisi  onus  quoddam  delabi  in  pelvim  vel 
deprimi  aliquid  in  eam  sentire  putant.  Qua  in  re  facillime 
mala  haemorrhoidalia  statui  posse,  patet.  —  Multo  plus  ad 
diagnosin  valent  ii  dolores,  qui  plurimum  morbo  jam  ab quam- 
diu  persistente  accidunt  atque  in  quaque  defaecatione  maximo 
furore  gignuntur.  Tanta  vehementia  sunt  ii  dolores,  ut  syn- 


copas  et  convulsiones  efficiant,  ut  aegroti  summo  angore  se¬ 
des  timeant,  quas  quam  diutissime  retardare  nituntur;  ut  ti¬ 
more  vexantium  defaecationum  famem  patiantur  atque  nutri¬ 
menta  ad  maxime  necessaria  diminuant.  Atque  certe  ex  hac 
re  partim  causa  languoris  et  maciei  posterius  gignentis  pe¬ 
tenda  est. 

Secundum  symptoma  turbationes  in  defaecatione  nomi¬ 
navimus.  Non  minus  variabiles,  quam  dolores ,  hae  quoque, 
idque  maxime  initio,  certam  ansam  diagnosis  nullam  praebent. 
Praecipue  cavendum  est  in  aestimanda  constipatione,  quae  in 
carcinomate  recti  a  primo  initio  exoriri  solet;  est  enim  nu¬ 
merus  eorum  hominum,  qui  ex  pertinaci  diarrhoea  laborare 
nunquam  cessant,  qui  non  saepius,  quam  quarto  aut  quinto 
quoque  die  alvum  exonerant,  permaximus.  Imo  Bardeleben, 
obstructionem  per  mensem  durare  posse  contendit  sine  suspi¬ 
cione  carcinomatis.  —  De  facto  retardatio  defaecationum  plu¬ 
rimis  casibus  primum  symptoma  est,  quod  gignente  degene¬ 
ratione  carcinomatosa  apparet.  Falsum  vero  esset,  si  propter 
eam  stricturam  intestini  hoc  tempore  jam  effectam  statuere 
vellemus;  constipatio  enim  multo  prius  exsistit.  Progressus 
contentorum  non  jam  obstaculo  mechanico  impeditur,  sed 
hoc  stadio  nihil,  nisi  vis  propellens  deficit:  degenerata  pars 
intestini  functiones  praesertim  motum  peristalticum  perficere 
nequit,  quo  fit,  ut  ibi  contenta  accumulentur  usque  contractio¬ 
nibus  vehementoribus  partium  insuper  confinientium  promo¬ 
veantur.  Tum  largae  aut  solidae  sedes  sequntur,  ut  diarr- 
hoicae,  quae  a  catarrho  intestinali  accumis  materiis  faeca¬ 
libus  effecto  causam  petunt.  Simul  abdomen,  antea  tympani¬ 
tice  maxime  inflatum  subito  collabitur  atque  aegroti  momento 
magnam  relevationem  molestiarum  usque  ad  perfectam  eupho- 
riam  sentiunt.  Hoc  modo  stipsis  saepius  cum  diarrhoea 
commutari  potest,  priusquam  stricturae  satis  angustae  effectae 

sunt.  Si  vero  illae  accedunt,  quod  plurimum  et  multo  prius 
in  carcinomate  circulari  fieri  solere  vidimus,  posterius  in  uni¬ 
laterali,  si  factis  cohaesionibus  flexiones  intestini  perfectae 
sunt,  symptomata  maxime  intensitate  augeri  debere  patet. 
Tum  aadomen  usque  ad  summum  meteorismi  gradum  infla¬ 
tum  est,  per  plures  hebdomades  defaecatio  plane  deficit,  sin¬ 
gultus  et  vomitus  accedunt,  quos  postremo  ileus  sequitur. 
His  quoque  casibus  saepe  subita  melioratio  symtomatum  obser¬ 
vatur,  si  neoplasmatis  partes,  quae  in  lumen  intestini  immer¬ 
gebant,  dissolvuntur  et  demoventur,  ita  ut  trajectus  restitua¬ 
tur.  Tum  largae  sedes  sequuntur  faeculentae  cum  cruore, 
pure,  dissolutis  saniosisque  materiis  mixtae,  cum  acerbissimis 
doloribus :  abdomen  collabitur,  aegrotus  magna  relevatione 
fruitur.  Sed  haec  melioratio  rarissime  diuturna  est.  Aut 
pertinax  obstipatio  brevi  tempore  renovatur,  quae  postremo 
ileo  vel  enteritide  ac  peritonitide  exitum  letalem  perficit ;  aut 
catarrhus  intestinalis  cum  sedibus  diarrhoicis  et  saniosis  prae¬ 
valet,  quoad  aegrotus  summo  gradui  marasmi  succumbit. 

Patet  ex  iis,  quae  jam  diximus,  materias  quoque  defae¬ 
catas  maxime  variabiles  fore :  sedes  solidae  cum  liquidis  com¬ 
mutantur  et  ambo  saepe  gravissimas  carcinoma  recti  haud 
raro  significantes  notas  praebent.  Quae  si  solidae  sunt,  cre¬ 
bro,  praecipue,  quum  sedes  carcinomatis  profundior  est,  in¬ 
dicia  stricturae  ostendunt:  tenues,  compressae  ad  formam  li¬ 
gamentorum  vel  contortae  vel  ad  formam  faecium  ovium  glo- 
buliformes  apparent.  Saepe  saniente  carcinomate  vitriformi, 
fusco  muco  indutae  sunt.  Si  vero  liquidae  sunt,  crebro  iis¬ 
dem  materiis  carcinomatosis  dissolutis  mixtae  observantur,  ita 
ut  exploratione  microscopica  diagnosis  carcinomatis  extra  du¬ 
bium  poni  possit.  Sub  finem  morbi  plurimum  ex  ano,  cujus 
sphinctri  paralytici  sunt,  contra  voluntatem  aegroti  foetidissi¬ 
mus  fuscus  partim  faeculentus  partim  saniosus  liquor  defluit,  — 


Denique  notandum  esse  puto,  elementa  carcinomatosa  in  ex¬ 
crementis  exploratione  microscopica  rarissime  ostendi  posse, 
quoniam  sapientes  materiae  propriam  structuram  dejiciunt.  — 
Simul  cum  vitiis  in  functionibus  recti  perturbationes  in  tota 
digestioni  exoriri  solent;  appetitus  deficere  incipit,  singulis 
casibus  vomitus  exsistit.  Advenit,  quod  jam  diximus,  ut  aegroti 
ipsi  timore  excretionum  nimis  vexantium  nutrimenta  sibi  de¬ 
trahant;  quo  modo  brevi  tempore  macescunt,  vires  deficiunt, 
sensim  vultus  et  habitus  ille  carcinomatosus  apparet.  Saepe 
jam  ab  initio  turbationes  ceterorum  organorum  pelvis  ex¬ 
sistunt;  primo  ischuria  et  dolores  vecicae  urinariae,  quae 
nondum  carcinomate  affecta  est;  haud  raro  in  feminis  mo¬ 
lestiae  ex  utero,  anomaliae  menstruationis,  blennorrhoeae  va-* 
ginae  observantur;  in  gravidis  plurimum  abortus  exoritur. — 

Exploratione  externa  plurimis  casibus  sequentia  repe- 
riuntur.  Jam  incipiente  morbo  venae  recti  propter  impedi¬ 
mentum  circulationis  varicosae  inveniuntur.  Haud  raro,  prae¬ 
cipue  si  carcinoma  anum  attingit,  mucosa  recti  prolabitur  at¬ 
que  haec  pars  prolapsa,  si  ipsa  jam  degenerata  est,  diagnosin 
firmare  potest.  Circumferentia  ani  indurata  et  infiltrata  ap¬ 
paret.  —  Stadio  provectiore  sphinctris  paralyticis  et  materiis 
carcinomatosis  jam  sanientibus  lumen  ani  patet  et  continuo  sanies 
illa  fusca,  foetida,  sanguinolenta  defluit,  quae  partes  circum¬ 
jacentes  corrodit,  lodices  tingit.  Vicinae  glandulae  lymphati¬ 
cae,  singulis  casibus  inguinales  induratae  inveniuntur. 

Gravissimi  momenti  ad  statuendam  diagnosin  exploratio 
est  digitalis.  Supra  jam  animadvertimus,  partem  degenera¬ 
tam,  si  initio  digito  attingi  nequeat,  posterius  satis  in  pro¬ 
fundum  delabi;  quod  in  instituenda  exploratione  augeri  potest, 
si  aegrotus  deprimere  jubetur,  ut  si  quis  alvum  exonerat. 
Simul  aegrotus  aut  stans  in  anterius  se  declinat,  aut  similem 
habitum  in  lecto  efficit.  Tum  digitus  oleo  bene  oblitus  magis 

magisque  immittitur,  quam  altissime,  qua  in  re,  ubi  necessa¬ 
rium  videtur,  processum  anconeum  brachii  explorantis  manu 
libero  suffulcire  aut  propellere  possumus  (Amussat).  Repe- 
riemur  hac  exploratione  variissima  pro  sede,  pro  genere,  diu¬ 
turnitate,  extensione  degenerationis.  Haec  si  sua  sponte  in 
recto  exorta  est  et  per  breve  tantum  tempus  adest,  sequentia 
fere  invenientur.  Lumen  intestini  4''  fere  supra  anum  plus 
minusve  angustum  se  ostendit  idque  io  formam  annuli;  tnnica 
mucosa  aut  in  formam  tuberum  irregularium,  durorum,  glo- 
buliformium  levata,  aut  intime  cum  infiltrato,  indurato,  crasso 
textu  submucoso  concreta  est.  Provectiore  stadio  plurimum 
minore  distantia  ab  ano  in  stricturam  multo  gravius  expres¬ 
sam  intundimus,  puapropter  aperturam  luminis  intestini  vix 
cognoscere  possumus,  quae  sive  in  centro  sive  in  latere  ex- 
centrice  sita  formam  foveae  aut  fissurae  praebet,  tumoribus 
irregularibus,  duris,  tuberosis  circumdata.  Posteriore  tempore 
exulceratione  facta  ulcera  illa  supra  jam  commemorata  cognos¬ 
cimus  marginibus  callosis  et  irregularibus  vel  luxuriantibus 
excrescentiis  fungosis  confinita,  dissolutae  materiae  facile  im¬ 
pressione  digiti  conteruntur ;  secretum  ulcerum  puriforme  et 
saniosum,  digitum  retractum  obtegens  per  explorationem  rni- 
croscopicam  amplissimas  notas  de  genere  et  stadio  ulceratio¬ 
nis  praebere  potest.  —  Ea  quoque  pars  recti,  quae  infra  car¬ 
cinoma  posita  est,  si  gravis  strictura  et  obstipatio  adsunt, 
contracta  et  constricta  apparet  et  calida  et  sicca.  Si  vero 
diarrhoea  adest,  symptomata  catarrhi  vehementis  invenimus : 
mucosam  emollitam,  turgidam,  secreto  blennorhoico  obtectam. 
—  Praeterea  exploratio  digitalis  de  extensione  mali  docere 
nos  debet;  quae  et  quantopere  alia  organa  affecta  sint  Ad 
hanc  rem  cum  exploratione  recti  ea  vaginae  et  vesicae  uri¬ 
nariae  per  cathetrum  conjungenda  est.  Quod  si  omittimus 
facile  in  commutationes  cum  morbis  systematis  uropocefici  et 

genitalium  incurrere  possumus.  Si  singulis  casibus  digitus 
non  sufficit  specillis  uti  possumus,  quibus  ut  ita  dicam  digi¬ 
tum  longiorem  reddimus,  imponentes  ei  pileum  plurium  ar¬ 
tuum.  Cera  etiam  plastica  superficiem  expressam  habere  vo¬ 
luerunt;  sed  impressiones  retrahendo  semper  extingui  veri¬ 
simile  est. 

Aliis  auxiliis  diagnosticis  speculo  et  injectionibus  usi 
sunt.  Speculum  adhibitum  vehementissimis  doloribus  aegro¬ 
tos  vexat  neque  eo  satis  ampla  commoda  assequimur.  Nam 
si  carcinoma  anum  paene  attingit  exploratione  digitali  omnia, 
quae  scire  necessaria  et  utilia  sunt,  reperiri  possumus ;  si 
vero  altiorem  sedem  habet  non  magis  speculo  quam  digito 
aditum  habebimus,  praesertim  quum  plicae  recti  ante  specu¬ 
lum  componuntur.  —  Majorem  utilitatem  injectiones  praebent, 
quas  aqua  tepida  facere  solent.  Quae  si  velociter  refluunt, 
stricturam  indicare  possunt.  Ut  e  parva  quantitate  aquae, 
quam  immittere  possumus  stricturam  statuamus,  maximam 
diligentiam  adhibere  debemus,  ne  defluxum  illum;  qui  statim 
juxta  fistulam  fieri  potest,  negligamus.  Id  quoque  notandum 
est,  rectum,  si  strictura  aliquo  altius  sedem  habet,  satis 
magnam  multitudinem  aquae  recipere  posse,  quae  stricturam 
transgredi  non  necesse  sit.  Praeterea  injectiones  ea  re  de  mali 
natura  carcinomatosa  docere  nos  possunt,  quod  defluentes 
pus,  saniem,  detritum  carcinomatosum  abducunt,  quae  sub 
microscopio  examinata  omnia  dubia  removere  possunt.  — 
Symptomata  carcinomatis  recti  magnopere  variata  esse  pos¬ 
sunt,  si  alia  quoque  organa  degenerationis  participia  sunt,  si 
perforationes  et  communicationes  abnormae  gignuntur.  His 
casibus  haud  raro  symptomata  aliorum  organorum  prae  iis 
recti  praevalent.  — 

De  diagnosi  differentiati. 

Jam  snpra  notavimus,  quam  difficile  sit,  praesertim  ini¬ 
tio,  diagnosin  carcinomatis  recti  statuere;  hoc  tempore  prae 
ceteris  commutatio  cum  malis  haemorrhoidalibus  facillime  fieri 
potest.  Dolores  a  regione  sacrali  divergentes,  molestiae  in  de- 
faecationibus,  haemorrhagiae  ad  tempus  accedentes,  praesertim 
quum  etiam  in  carcinomate  venae  recti  creberrime  varicosae 
inveniantur,  initio  plurimum  ex  illa  causa  deducuntur.  Sed 
etiam  posteriore  tempore  discrimen  inter  tubera  haemorrhoL 
dalia  exulcerata,  iuflammata,  indurata  et  tubera  carcinomatosa 
maximam  difficultatem  praebere  potest  et  his  casibus  diligen- 
tissima  exploratio  digitalis  sola  errores  avertit.  Ceterum  quae 
hac  exploratione  cognoscimus,  omnibus  aliis  symptomatibus 
multo  praesunt;  illa  sola  diagnosis  certa  fieri  potest.  Con¬ 
stipatio  et  dolores  colici  haud  raro  corporibus  alienis,  qui  de 
ventricalo  descenderunt,  gignuntur;  constipatio  et  haemorrha¬ 
giae  contractura  spastica  Sphinctri,  dolores  in  defaecatione  ac 
faeces  forma  ligamentorum  saepe  inflammatione  phlegmonosa 
partium  rectum  circumjacentium  observantur.  Casu  posteriore 
eo  facilius  in  errorem  incidimus,  quod  etiam  digito  exploran¬ 
tes  rectum  induratum  invenimus,  aut  posterius  factam  fluctua¬ 
tionem  pro  dissolutione  fungosa  habere  possumus.  Ibi  de¬ 
cursus  diversus  morborum  diagnosin  firmat.  Maximam  vero 
diligentiam  etiam  in  exploratione  digitali  adhibere  debemus. 
In  syphilitide  secundaria  diu  jam  persistente  saepe  inclura- 
tiones  ani  et  recti  invenimus,  quae  maximam  similitudinem 
cum  affectionibus  carcinomatosis  praebere  possunt ;  carent 
autem  eae  fere  omnino  doloribus.  Similes  indurationes  post 
inflammationes  chronicas  gignuntur;  dijudicantur  minore  con¬ 
sistentia,  quae  scirrhosae  multo  cedit  et  absentia  dolorum, 
qui,  nisi  exacerbatio  inflammationis  adest,  semper  deficiunt 


Be  progressa  clinico  et  exita. 

Progressus  clinicus  carcinomatis  recti  varius  esse  potest 
et  diuturnitate  et  symptomatibus,  quae  ad  tempus  appareant. 
His  casibus  malum  brevissimo  tempore,  aliis  diuturno  decur¬ 
sum  perficit;  rarissime  vero  spatium  duorum  annorum  trans 
greditur.  Pendet  autem  hoc  spatium  partim  a  genere  carci¬ 
nomatis:  fungus  medullaris  sex  mensibns  plurimum  mortem 
efficere  solet;  carcinoma  epitheliale  lentius  decurrit,  lentius 
etiam  Scirrhus.  Hic,  ut  omnino,  aetas  gravissime  in  lentio¬ 
rem  vel  citiorem  decursum  carcinomatis  influere  videtur. 

Priore  aetate  gignente  carcinomate,  non  solum  processus  lo- 

/  . 

cales  magis  luxuriantes,  citius  crescentes,  videntur,  sed  etiam 
glandulae  lymphaticae  prius  participes  fieri ,  prius  mors  quo¬ 
que,  solus  exitus,  qui  hunc  morbum  sequitur,  accedere  solet! 

Initio  si  molestiae  mediocres  sunt,  haud  graviores,  quam 
in  quaque  constipatione  habitali,  posterius  vehementissima  et 
atrocissima  mala  exoriuntur;  ita  vero  ut  saepius  per  breve 
tempus  relevationes,  interdum  euphoria  perfecta,  exsistunt; 
quas  quo  modo  explicandae  sint,  supra  jam  diximus.  Sed 
haec  spatia  libera  breviora  fiunt,  vexationes  augentur;  con¬ 
stipatio  per  plures  hebdomades  durat;  vel  diarrhoea  nullo 
remedio  vicenda  adest;  detrimentum  fit  nutritioni,  quod  sta¬ 
tus  irritatus  supra  totum  canalem  digestivum  transgreditur, 
oedemata  extremitatum  inferiorum  gignuntur,  aegroti  luridum 
illum  colorem  cachexiae  carcinomatosae  proprium  acquirunt 
et  lente  marastice  languescunt,  donec  mors  malis  finem  ponit. 
Agonia  ipsa  febri  deficiente  diuturna  esse  solet.  Talis  exitus 
creberrimus  est  hujus  morbi.  Multi  casus  breviore  spatio 
decurrunt.  Aut  strictura  intestini  tanta  fit  augustia,  ut  con¬ 
tenta  omnino  retineantur;  atque  tum  ileus  vel  acuta  enteritis 
et  peritonitis  vitam  finit;  aut  mala  vicinorum  organorum  de- 

generatione  eodem  modo  affectorum  mortem  efficiunt.  Deni¬ 
que  processus  saniosus  in  pelvi  minore  ea  re  letalis  fieri 
potest,  ut  morbos  totius  corporis  gignat,  pyaemiam  sive  septi¬ 
caemiam.  IIoc  casu  post  mortem  deposita  puriformia  metasta¬ 
tica  praecipue  in  pulmonibus  invenimus,  qua  re  factnm  esse 
videtur,  ut  priore  tempore  exitus  in  pneumoniam  creberri¬ 
mus  habitus  sit. 

De  prognosi  pauca  sunt,  quae  dicenda  videantur.  Quum 
aegroti  certe  ac  plurimum  post  diuturnas  vehementissimas 
molestias  morti  succumbant,  aliam  nisi  infaustissimam  prog- 
nosin  ponere  non  licet. 

De  therapia. 

Therapiam  carcinomatis  recti  satis  impotentem  fore 
jam  ex  iis,  que  supra  diximus,  patet,  quum  nunquam  exitum 
letalem  avertere,  raro  diutins,  propellere,  quum  ne  sympto¬ 
mata  quidem  maxime  vexantia  certe  mitigare  possimus.  Non 
mirum  fuit,  ut  qui  malum  totaliter  expellere  intuerentur, 
extirpationem  totius  degeneratae  partis  recti  instituerent;  sed 
hac  re  casu  faustissimo  nihil  aliud  assequebantur,  quam  ut 
recto  libero  permanente,  recidiva  brevi  post  in  aliis  partibus 
gignerentur,  saepe  etiam  in  ipso  recto,  quae  exitum  letalem 
efficerent.  Haec  vero  extirpatio  partis  degeneratae  saepe 
operatio  palliativa  indicata  videbitur;  qua  re  quibus  conditio¬ 
nibus  atque  exspectationibus  instituenda  sit,  breviter  enarrare 
volumus.  Prima  conditio  operationis  faustum  successum  pro¬ 
mittentis  hic,  ut  ubique  in  operandis  carcinomatibus  illa  est, 
ut  totum  carcinoma  extirpari,  ut  separans  discisio  per  salvas 
partes  fieri  possit.  In  hac  re  semper  id  gravissimo  momen¬ 
to  habitum  est,  ut  peritoneum  intactum  maneat  et  hoc  quo¬ 
que  tempore  secundum  Lislranc  conditio  operationis  ea  sta¬ 
tuitur,  ut  indice  altior  finis  carcinomatis  transiri  possit,  quod 

tum  ex  collectis  mensurationibus  peritoneum  non  laedatur. 
Haec  regula  neque  satis  certa  mihi  videtur,  quum  sedes  peri¬ 
tonei  valde  varia,  nunc  altior,  nunc  profundior  esse  possit, 
neque  extra  dubium  esse  credo,  au  discisione  peritonei,  quae 
aliis  operationibus  crebro  sine  exitu  letali  facta  est,  de  facto 
tantum  periculum  ponatur,  ut  operatio  omnino  contraindicata 
sit,  praesertim  si  in  animo  habemus,  aegrotum  operatum  nihil 
nisi  breve  spatium  molestissimae  vitae  perdere  posse,  dum 
spes  adsit,  ut  operatione  plures  annos  multo  jucundiores  as¬ 
sequatur.  Ipsa  operatio  quo  modo  instituenda  sit,  hoc  loco 
praetermito ;  plurimi  hoc  tempore  in  ea  re  regulas  a  Velpeau 
positas  sequuntur :  musculus  sphincter  servatur,  pars  recti  sa¬ 
na  remanens  laqueis  Iliosis  perductis  detrahitur  et  facta  ex- 
tirpatione  suturis  cruentis  cum  cuti  externa  ani  conjungitur. 
Gravissimum  periculum  positum  est  in  peritonitide,  quae  non 
solum  discisionem  peritonei  sequi  potest,  sed  etiam  si  ope¬ 
ratio  prope  ad  illud  adierat,  exorta  est.  Si  vero  aegrotus  to¬ 
tali  extirpatione  perfecta  servatur,  successus  pro  momento 
splendidissimus  est,  quoad  breviore  vel  longiore  tempore  post 
carcinoma  revidivum  in  aliis  partibus  aut  ipso  recto  gignitur 
Si  operatio  indicata  non  videtur  dolores  tantum  vehe¬ 
mentes,  marasmum  gignentem,  turbationes  defaecationis  cu¬ 
rare  possumus.  Atque  in  hac  re  ad  mitigandos  dolores  ex- 
-ceptis  narcoticis  cataplasmata  emollientia  et  balnei  tepidi 
maxima  utilitate  esse  possunt.  Idonea  tractatione  diaetetica 
ac  ratione  vitae  constitutionem  quam  diutissime  validam  ser¬ 
vabimus.  Maxima  diligentia  sd  curandas  illas  constipationes 
pertinaces  per  strictnras  intestini  effectas  adhibenda  est.  Et 
immissis  dilatatoriis  et  cauterisatione  sive  potentiali  sive  actu¬ 
ali  et  ligatura  partium  luxuriantium  auxilium  ferre  conabimur; 
etiam  formatio  ani  praeternaturalis  in  perfecta  obstructione, 
ubi  extirpatio  fieri  non  possit,  indicata  videatur. 

Liceat  adjungere  casum  carcinomatis  recti,  in  quo  ope¬ 
ratio  successu  infausto  instituta  est.  Observatus  est  hic  ca- 
cus  in  statione  chirurgica  clinici  universitatis  Halensis;  ope¬ 
ratio  facta  a  Dr.  Jahn,  medico  assistenti,  cui  pro  benigna 
i  commnnicatione  maximas  gratias  ago. 

Historia  morbi. 

Augustus  Graul,  36  annos  natus,  Halensis,  ante  tres 
fere  annos  vehementem  haemorrhagiem  recti  passus  est,  quae 
saepius  repetebat  et  injectionibus  Argent.  nitr.  cryst.  curaba¬ 
tur.  Postea  dolores  in  defaecatione,  abitus  puris  accesserunt 
dum  haemorrhagiae  intercurrebant.  Haec  vero  novissimo 
tempore  cessaruut ;  contra  prolapsus  ani,  qui  jam  ab  initio 
adtuerat  magis,  magisque  procedebat 

Aegrotus  12.  IX.  64  in  clinicum  receptus  est.  In  ex¬ 
ploratione  anus  externus  salvus,  sine  tuberibus  haemorrhoida- 
libus,  sphincter  claudens  supraque  eum  mucosa  normalis  in¬ 
veniuntur.  Sed  circiter  1|"  altius  digitus  immissus  indura- 
tionem  orbicularem  parietum  recti,  forma  nodosa,  superficie 
aspera,  1£"  altam  attingit,  eamque  in  posteriore  latere  altio- 
rem,  quam  in  alteriore.  Quae  pars  tacta  facile  dolet  et  san¬ 
guinem  fundit.  Si  aegrotus  conquiniscit  et  ad  imum  premit, 
tota  haec  indurata  pars  per  sphinctrum  exprimitur.  Quo  fit, 
ut  tuber  rigidum*  consistentia  modice  dura ,  lumine  intestini 
patente  et  intus  paene  usque  exulcerata  superficie  appareat. 
Digito  superior  finis  neoplasmatis  facile  transiri  potest.  Se- 

cundarie  extumescentes  glandulae  lymphaticae  nusquam  ad¬ 
sunt.  Quamquam  appetitus  jam  graviter  turbatus  est,  tamen 
vires  habitusque  aegroti  nondum  magnopere  defecerunt. 
Operatio  13.  IX.  64. 

Primum  aegrotus  nodum  carcinomatosum  quam  maxime 
exprimit;  tum  fila  per  intactam  partem  perducuntur,  quae 
facta  extirpatione  ansas  praebeant.  Sequitur  narcosis;  atque 
tum  intacta  mucosa  recti  tubera  carcinomatosa  subter  confi- 
niens  scalpello  circumciditur.  Quo  lacto  annulus  carcinoma- 
tosus  abscinditur  eo  modo,  ut  culter  in  profundum  penetrans 
forfice  Cooperi  commutetur,  quae  ducta  digitis  promovetur, 
quorum  unus  in  recto  alter  in  vulnere  apicem  sequitur.  Si¬ 
mul  ac  forfex  superiorem  circumferentiam  annuli  carcinoma- 
tosi  trangressa  est,  rectum  in  transversum  persecatur  et  pars 
remanens  filis  antea  perductis  quam  maxime  protracta  reti¬ 
netur.  Sanguinis  profluvium  sparsum  fuerat;  paene  tota  ope¬ 
ratio  extra  sphinctrum  perfecta  erat.  Apex  forficis  non  ultra 
sphinctrum  transierat.  Nihilo  minus  in  exploratione  vul¬ 
neris  peritoneum  in  anteriore  pariete  recti  laesum  invenitur; 
quod  non  dubium  erat,  quum  appendices  epiploicae  intestini 
epparerent.  Vulnus  et  peritonei  et  recti  quam  accuratissime 
sutura  nodosa  conjungitur ;  suturae  nulla  tensione  applicantur. 

Operatione  confecta  (hor.  III.)  aegrotus  in  lectum  trans¬ 
portatus  est.  Sexta  pars  ampullae  vini  rubri,  coflea  nigra, 
Morphii  acet.  gr.  quadr.  dantur.  Vesica  glacie  impleta  ad 
abdomen  et  inter  femora  applicatur  ;  crura  colligantur.  Ae¬ 
grotus  maxime  de  frigore  queritur,  quare  dupla  tegumenta, 
calidae  ampullae  praebentur.  —  Vespero  hor.  VII.:  Aegrotus 
abdomine  praecipue  in  latere  sinistro  dolorem  atque  vehemen¬ 
tem  ardorem  in  recto  se  capere  conqueritur.  Pulsus  90. 
Ab  hora  V.  Opii  puri  gr. ;  datur.  —  Hor.  XI.  vehemens  fri¬ 
gus  exoritur,  quod  per  horam  unam  durat;  postea  ardor  et 

a  sudor.  Nocte  dolores  abdominis  adaugentur,  recti  remittunt. 
I  Urina  nondum  reddita  est. 

14.  IX.  hor.  III.  mane:  ischuria  gravis;  quum  aegrotus 
a  sponte  mingere  nequeat,  cathetro  applicato  800  Ccm.  urinae 
'i  deducuntur.  Velociter  defluente  urina  aegrotus  dolores  ab- 
[I  dominis  capit,  quare  defluvium  saepius  interrumpitur.  Qui 

dolores  quum  ex  extensione  peritonei  explicandi  videantur, 
catheder  immissus  remanet,  quo  urina  post  secundam  quam¬ 
que  horam  detrahatur.  Pulsus  100.  —  Hor.  VIII.  mane: 
dolores  abdominis  creverunt,  maxime  in  latere  sinistro,  dextro 
a  doloribus  paene  libero,  ubi  nunc  percussione  exsudatum 
peritoniticum  quamquam  exiguo  ambitu  demonstrari  potest. 
Ceterum  abdomen  non  ita  inflatum,  ructus  nullus  nec  vomi¬ 
tus  adest.  Pulsus  100.  Medicatio  eadem;  hirundines  duode¬ 
cim  ad  latus  sinistrum  abdominis  apponuntur,  sanguinis  ef¬ 
fusio  per  longum  spatium  sustentatur;  deinde  vesica  glacie 
impleta  in  hunc  locum  applicatur.  Interne  opium  dare  pergi- 
i  tur.  —  Hor.  XII.  merid.  Dolores  hirundinibus  appositis  remise¬ 
runt  ;  praeterea  status  idem.  —  Hor.  VIII  vesp  Dolores  abdo¬ 
minis  denuo  exacerbarunt  et  supra  totum  abdomen  etiam  in  latus 
dextrum  manarunt;  venter  paullo  magis  inflatus;  oppressio  in 
latere  sinistro  vix  aucta  videtur.  Pulsus  110.  Medicatio  eadem. 

15.  IX.  Hor.  I,  Inde  a  decima  hora  ructus  aquae  pu¬ 
rae  aegroto  molestissimus  accessit,  qui  fere  post  centesimam 
vigesimam  quamque  horae  partem  revertitur;  vultus  gravissi¬ 
mum  dolorem  exprimit;  omnia  symptomata  paullo  aucta  vi¬ 
dentur;  pulsus  parvus  et  creberrimus.  Altera  quaque  hora 
Aq.  laurocer.  gr.  XX.  dantur,  opio  pergitur.  —  Hor.  IX.  mane 
Aegrotus  magis  magisque  collabitur;  pulsus  parvus  et  volans; 
ructus  aquae  pergit;  dolores  et  meteorismus  abdominis  ere? 
eunt.  —  Hor.  XII.  merid.  Dum  omnia  symptomata  ingra 
eunt,  mors  incidit. 

Sedio  XXIV.  horas  post  mortem  facta. 

Corpus  mortui  mediocri  est  magnitudine ;  macies  parva 
maculae  mortis  sparsae,  rigor  magnus. 

Cerebrum  et  medulla  spinalis  non  patefacta.  Pulmones 
indacti,  adhaesiones  non  nisi  sparsae  et  inveteratae  inveniun¬ 
tur;  pericardium  et  musculosa  pars  cordis  et  valvulae  sana 
sunt.  In  peritoneo  liquor  subruber  mediocri  quantitate  inve¬ 
nitur;  tota  superficies  peritonealis,  praecipue  ubi  intestinis 
adnata  est,  paullulo  obscurata,  splendore  carens,  intestina, 
maxime,  quae  ad  pelvim  minorem  sita  sunt,  levissime  et  re¬ 
centissime  conglutinata.  Omnis  processus  in  pelvi  minore 
maximam  intensitatem  ostendit,  ubi  peritoneum  parvis  vasi- 
bus  injectum  videtur.  Textus  retroperitonealis  sanus  est. 
Renes,  hepar,  splen  quo  ad  parenchyma  normalia.  —  Neque 
in  cavo  abdominis  neque  in  regionibus  inguinalibus  induratae 
glandulae  inveniuntur.  In  vulnere,  quum  suturae  per  cona¬ 
tum  attenderentur,  duae  facile  solvebantur,  quod  jam  perci¬ 
derant.  Ambo  superficies  peritonei  suturis  conjunctae  tam 
leviter  conglutinatae  erant,  ut  vulnus  rescindentes  digiti  im¬ 
pedimentum  non  sentirent.  Tubera  carcinomatosa  in  recto 
nulla  relicta  erant;  neque  abscessus  in  vicinitate  inveniebantur. 
Rectum  inter  vulnus  et  anum  4—5  Cm.  longum  est.  —  Ex 
cisa  pars  annulum  repraesentat  4 — 6  Cm.  altum ;  maximam 
altitudinem  degeneratio  in  latere  ad  os  sacrum  spectante 
ostendit,  minimam  in  latere  sinistro  recti;  crassitudine  erat 
1 — 1,5  Cm.  maximaque  in  latere  sinistro.  Superficies  inter¬ 
na  annuli  excisi  paene  tota  exulcerata  est,  solo  villoso  et 
fusco  infra  ac  supra  tenui  limbo  normalis  mucosae  confinita; 
superficies  externa  ubique  normalem  textum  praebet.  In  parte 
anteriores  uperiore  planam  superficiem  excisae  partis  peritonei 
videmus  ambitu  sextae  partis  thaleri;  hujus  partis  superficies 

interna  tubera  carcinomatosa  ostendit,  ita  ut  extirpationem 
totalem  sine  hac  excisiono  perfici  non  potuisse  ex  hoc  prae¬ 
parato  pateat.  Peritoneum  hoc  loco  cum  recto  sive  carcino¬ 
mate  intime  concretum  est,  ut  cultro  separari  nequeat. 

Kpicrisis. 

Casu  supra  narrato  mortem  aegroti  operatione  magno¬ 
pere  acceleratam  esse  haud  dubium  est,  ita  ut  operatio,  si 
decursus  et  exitus  provideri  potuisset,  indicata  non  luisset. 
Itemque  confitendum  est,  in  instituta  ipsa  operatione  momen¬ 
tum  positum  esse,  dissectionem  peritonei,  cui  soli  culpam 
exitus  letalis  attribuendam  esse  autopsia  demonstrat.  Sed 
quum  carcinoma  peritoneo  non  inciso  totaliter  extirpari  non 
potuisse  contemplatione  ejus  etiam  nunc  evincatur,  nulla  alia 
quaestio  relicta  fuit,  quam  ea,  utrum  operatio  hujus  carcino¬ 
matis  omnino  instituenda  sit,  an  non.  Secundum  ea,  quae 
usque  ad  hoc  tempus  in  exstirpationibus  recti  observata  sunt 
et  secundum  ea,  quae  de  situ  peritonei  sive  intacto  sive  pro¬ 
lapso  recto  nota  sunt,  hoc  casu  peritoneum  in  eo  loco  sus¬ 
pici  non  potuit,  quo  discisum  est,  praesertim,  quum  pars  in¬ 
ter  annulum  carcinomatosum  et  anum  sita  in  operatione  bre¬ 
vior  videretur,  quod  compressa  erat.  Ita  in  hoc  carcinomate 
operatio  indicata  videri  debuit.  —  Refutandae  sunt  etiam  illae 
quaestiones,  quae  post  hunc  iufaustum  exitum  operationis  in 
mentem  venire  possunt,  num  in  simili  casu  operatio  contrain- 
dicata  sit.  num  carcinoma  descensi  aut  prolapsi  ani  antea 
reponendum  aut  repositum  cogitandum  sit  et  operatio  tum 
demum  instituenda,  si  tum  quoque  carcinoma  digito  confiniri 
possit?  Nam  primo  non  in  quovis  casu  peritoneum  cum  car¬ 
cinomate  concretum  eoque  detractum  invenimus;  tum  pcdcu- 
lum  incisi  peritonei  non  semper  tam  grave  est,  quam  casti 

narrato ;  saepe  enim  faustissimo  exitu  ovariotomiae  et  extir- 
pationes  uteri  institutae  sunt.  Denique  labores  molestiaeque 
aegroti,  qui  carcinomati  recti  succumbit,  tanta  atrocitate  et 
vehementia,  spatiumque  vitae,  quod  ei  relictum  est,  tam  breve 
videtur,  ut  operatione  semper  pauca  perdere,  ex  comparatio¬ 
ne  magna  assequi  possimus. 


VITA. 


Natus  sum,  Richardus  Hermannus  Giese  a.  MDCCCXL, 
fidei  evangelicae  addictus,  Primislaviae,  Marchiae  oppido,  patre 
Ferdinando,  quem  adhuc  superstitem  esse  maxime  gaudeo, 
matre  Guilelmina  e  gente  Hempel,  cujus  morte  jam  diu  mihi 
ereptae  memoriam  semper  in  animo  habebo.  In  gymnasio 
Primislaviensi  testimonium  maturitatis  assecutus  Berolini  anno 
1859,  mens,  octobri  a  t.  t.  rectore  magnifico  I]].  Boerkh  in 
numerum  civium  academicorum  receptus  per  tria  semestria 
praeceptoribus  his  viris  illustrissimis  usus  sum:  Reichert, 
du  Bois  -  Reymond ,  Dove ,  G.  Rose,  Mitseherlich,  Henoch, 
Lieberkiihn,  Bergson.  Inde  Tubingam  me  coutuli  et,  t.  t. 
rectore  magnifico  111.  Oebler,  per  dua  semestria  scholas  medicas 
frequentari  his  praeceptoribus  illustrissimis:  Luschka,  v.  Mohl, 
v.  Bruns,  Niemeyer,  Leydig,  Strecker.  Mens.  Aprili  a.  1862 
Halas  petii,  ubi  ab  ili.  Volkmann  t.  t.  rectore  magnifico  in 
civium  academicorum  numerum,  ab  ili.  Krahmer  t  t.  gratiosi 
medicorum  ordinis  decano  inter  medicorum  studiosos  receptus 
sum.  Scholis  interfui  apud  ili.  Blasius,  Vogel,  Weber,  Ols- 
hausen,  R.  Volkmann,  Colberg.  Quibus  omnibus  viris  optime 
de  me  rueritis  summas  ago  semperque  habebo  gratias. 

Tentamine  physico  nec  non  medico  et  rigoroso  rite 
superato  spero  fore,  ut  dissertatione  thesibusque  publice  de** 

fensis  summi  in  medicina  et  chirurgia  honores  in  me  con¬ 
ferantur. 


THESES  DEFENDENDAE. 


I.  In  solvenda  placenta  methodus  activa  expectati- 
vae  est  praeferenda. 

II.  Manus  medici  obstetricii  instrumentis  longe  prae¬ 
ferenda  est. 

III.  Labii  leporini  operatio  paucis  post  partum  horis 
instituenda  est. 

IV.  Incarceratio  herniae  spasmodica  non  exsistit 

V.  Licet  medico  obstetricio  singulis  aptis  casibus 
perforare  foetum  vivum. 


